P6_TA(2007)0183

Жилищно настаняване и регионална политика

Резолюция на Европейския парламент от 10 май 2007 г. относно жилищното настаняване и регионалната политика (2006/2108(INI))

Европейският парламент,

- като взе предвид правилата, отнасящи се за Структурните фондове за периода 2007—2013 г.,

- като взе предвид своята резолюция от 26 септември 2006 г. относно Тематичната стратегия за урбанизираната среда [1],

- като взе предвид своята резолюция от 13 октомври 2005 г. относно размерите на урбанизацията в контекста на разширяването [2],

- като взе предвид резолюцията на Съвета от 12 февруари 2001 г. относно архитектурното качество в градска и селска среда [3],

- като взе предвид съобщението на Комисията относно "Кохезионната политика и градовете: приносът на градовете и населените места в сферата на растежа и заетостта в регионите" (COM(2006)0385),

- като взе предвид съобщение на Комисията относно "Тематичната стратегия за урбанизираната среда" (COM(2005)0718),

- като взе предвид Зелената книга на Комисията от 22 юни 2005 г. относно "Енергийната ефективност — или как да консумираме по-добре с по-малко" (COM(2005)0265),

- като взе предвид Бристолското споразумение от 7 декември 2005 г., в което се споменават наред с осемте характеристики за един устойчив град, добре планираната и добре изградена висококачествена градска околна среда,

- като взе предвид Социалната харта на Съвета на Европа — преработена версия (STE 163), подписана в Страсбург на 3 май 1996 г.,

- като взе предвид Европейската харта за жилищно настаняване, приета на 26 април 2006 г. от Междуведомствената група към Европейския парламент по жилищно настаняване в градовете,

- като взе предвид Ванкувърската декларация относно установяването на лицата, която бе публикувана по време на конференцията на Обединените нации за осигуряването на прилично (Жилище I), проведена от 31 май до 11 юни 1976 г. във Ванкувър,

- като взе предвид становището на Комитета на регионите (345/2006) и на Европейския икономически и социален комитет (407/2007), консултирани в съответствие с членове 117 и 118 на своя правилник,

- като взе предвид член 45 от своя Правилник,

- като взе предвид доклада на Комисията по регионално развитие (A6-0090/2007);

A. като има предвид, че липсата на подходящи жилища на достъпни цени влияе директно върху живота на гражданите, ограничавайки възможностите им за социална интеграция и мобилност, както в градските, така и в селските зони;

Б. като има предвид, че много европейски градове имат значителни затруднения с осигуряването на жилища: прекалено голямо или недостатъчно предлагане в зависимост от страната или региона, проблема с бездомните хора, увеличаването на разходите за покупка и поддръжка, лошото състояние на жилищните сгради; като има предвид, че лошата поддръжка води до разрушаване на жилищата, което може да доведе до създаването на нови неравенства в урбанистичното планиране при липсата на интегрирана стратегия на благоустройство;

В. като има предвид, че въпросът за жилищното настаняване в градовете се вписва в по-широк контекст на градоустройственото планиране и следователно се свързва с проблеми като масово обедняване на отделни квартали, разрушаване на околната среда (замърсяване на въздуха и водата, шум, отпадъци, задръствания и други), неправилно функциониране на обществените служби, достъпност, сигурност и други;

Г. като има предвид, че трудностите, свързани с достъпа до жилища са в основата на социалната изолация и образуването на гета;

Д. като има предвид, че демографските тенденции и масовото преселване в градовете могат да доведат в някои региони до намаляване на търсенето на жилища, до наличието на незаети жилища и изчезването по-специално на културна и социална инфраструктура, като това ще има последствия за качеството на живот в засегнатите райони, а те ще продължават да се обитават основно от социални категории в неравностойно положение;

Е. като има предвид, че съчетанието от ниски доходи, високи цени на енергия, неадекватни отоплителни системи и системи за изолация води до енергийна бедност и енергийно изключване;

Ж. като има предвид, че жилищният проблем не се свежда само до построяването на жилища, а обхваща също така и социалната инфраструктура (културни центрове, библиотеки, стадиони, места за срещи и др.), които представляват важен фактор за социалното приобщаване, като имат принос в борбата с отчуждението, което е особено разпространено в големите градски агломерации;

З. като има предвид, че социалното изключване противоречи на европейския социален модел;

И. като има предвид, че е необходимо да се запази жизнеността на градските центрове и квартали, както и характера на сградите, обявени за исторически паметници;

Й. като има предвид, че разширяването на градовете води до многобройни социални и икономически проблеми, които засягат транспорта (претовареност на обществения транспорт, зависимост от частните автомобили), опазването на околната среда (нарастваща консумация на енергия, замърсяване) и достъпа до услуги;

К. като има предвид значението на възстановяването и повторното използване на изоставени промишлени сгради и опазването на незастроените площи;

Л. като има предвид, че финансовите инструменти на политиката за сближаване допринасят за възраждането на градските райони, като насърчават преустрояването на публичните места, въвеждат мерки за подобряване на сигурността и предотвратяване на престъпността, развиват дейности в полза на правилната употреба на вода и енергия, подкрепят социалната интеграция и други;

М. като има предвид специфичните проблеми относно големите жилищни сгради, построени с готови сглобяеми елементи, свързани както с качеството на жилищата, така и с трудностите по възстановяването на инфраструктурата (финансирането на ремонтни работи и дейности по поддръжката, търсене на подходящи техники и технологии);

Н. като има предвид, че новият регламент на Европейския фонд за регионално развитие (ЕФРР) допуска финансиране на разходи за жилищно строителство в новите държави-членки при определени условия [4];

О. като има предвид проблемите, свързани със собствеността върху жилищата и най-вече проблемите, дължащи се на нецелесъобразно регулиране както на наемите, така и на прехвърляне на собственост в някои държави-членки;

П. като има предвид Седмата рамкова програма за научни изследвания [5];

Р. като има предвид финансовите инициативи JEREMIE [6] и JESSICA [7], създадени в сътрудничество с Европейския инвестиционен фонд (ЕИФ) и Европейската инвестиционна банка (ЕИБ);

С. като има предвид, че жилищният сектор представлява важен източник за създаване на работни места не само в строителството, но и във възстановителните дейности, благоустройството и местните и финансови услуги;

Т. като има предвид, че Съветът на министрите по заетостта, социалните въпроси, здравеопазването и защитата на потребителите издигна въпроса за бездомните хора и изключването от достъп до жилище, свързано с липсата на жилища, до степен на приоритет в рамките на европейската стратегия за социално приобщаване и социална защита;

У. като има предвид, че инвестициите в социални жилища играят и ще продължават да играят основна роля в осигуряването на достъп до пазара на жилища за голямброй хора, които в противен случай биха били изключени от този пазар;

1. Счита, че правото на подходящо с добро качество жилище на достъпна цена е основно право на всеки гражданин на Европейския съюз, признато от повечето международни харти и конституции на държавите-членки;

2. Приканва държавите-членки да приемат законодателни разпоредби, необходими, за да направят ефективно правото на подходящо жилище, с добро качество и на достъпна цена;

3. Счита, че обновяването на жилища със социални цели и за постигане на енергийна ефективност не е само проблем на градовете и, че следва да се отдели необходимото внимание на редица жилищни трудности, с които се сблъскват селските райони, по-специално в новите страни, участващи в политиката на сближаване;

4. Призовава за установяването на европейско равнище на набор от качествени показатели, определящи понятието "подходящо жилище";

5. Подчертава значението за ЕС от приемането на Европейска декларация за жилищно настаняване, въз основа на приетата харта от Междуведомствената комисия по жилищно настаняване в градовете към Европейския парламент; предлага в тази връзка Комисията по регионално развитие да предприеме действия в тази насока;

6. Подчертава необходимостта, в контекста на Лисабонската стратегия, да се разширят правата, свързани с жилищното настаняване, за постигане на целта за социално включване, и в частност за реализиране на мобилността на трудещите и на практика;

7. Подчертава необходимостта да се разгледа политиката за жилищно настаняване като част от благоустройствена политика, която насърчава социалното равновесие и смесване на социалните групи;

8. Изразява надежда, че националните и местни ръководители ще приемат мерки, с които да се улесни достъпа на младите хора за настаняване в първо жилище;

9. Призовава Европейската комисия да включи въпроса за жилищното настаняване в дебата за градовете и устойчивото развитие на регионите, както и в работната програма на междуведомствената група, създадена, за да координира политиките, отнасящи се до размерите на урбанизацията;

10. Поставя акцента върху значението на въпросите по сигурността:

- относно престъпността най-вече в необлагодетелстваните квартали,

- относно сградите (строителни стандарти и стандарти за ползване),

- относно електрическите и газови инфраструктури, водните структури, канализационните мрежи и отоплителни системи (сигурност на съществуващите системи и на обновяване на технологиите и подменяне на остарелите тръби);

11. Изразява увереност също в значението на последователен подход за постигането на различните измерения на устойчивото развитие (солидарност, околна среда и енергия), достъпност, здравеопазване, сигурност и качество на използването и увереност, че тежестта от подобренията на жилищата съответства на средствата на домакинствата;

12. Подчертава значението на културните центрове, на диалога между културите и съвместните проекти, които включват няколко области, като се насърчава интегрирането на различните общности, живущи в градовете, предградията и в близост до селските райони;

13. Подчертава необходимостта от отчитане на специфичните проблеми на жилищното настаняване в селска среда, в полза на балансираната политика за селищно планиране, която се противопоставя на изолацията и на обезлюдяването на селските райони, особено като се отчитат многобройните недостатъци в тези райони, като например ниските доходи, разпокъсаните и порутени жилища и липсата на социални, отдавани под наеми други жилища;

14. Подчертава също спецификата на проблемите, свързани с жилищното настаняване в малките градове и счита, че те привличат селското население не само заради работните места, които предлагат, но също така защото позволяват да се получи по-високо ниво на образование и квалификация и отговарят на нуждите за здравеопазване или култура; подчертава необходимостта от подкрепа на развитието на тази роля на малките градове, тъй като е тясно свързана с преустройството на селските райони, по-специално по отношение на услугите за здравеопазване, средно образование, развитието на МСП, туризма, балнеолечението и т.н.;

15. Счита, че е необходимо в селската среда да се предложат мерки за поощряване на придобиване на собственост, за реставриране и обновяване на старите сгради, за подкрепа на публичните и частните органи, които осигуряват консултации и индивидуални насоки за установяването на частни лица и лица, занимаващи се с търговска дейност и мерки за подобряване на предлагането на обществени и частни, нови и обновени социални жилища;

16. Насърчава Комисията да започне проучване за цените и търсенето на жилища и като цяло на пазара за недвижимо имущество и приканва държавите-членки да подобрят събирането на данните в тези области, като се има предвид разнородността на заеманите жилища, промяната на традиционните семейни структури и специфичното положение на младите хора, както и остаряването и намаляването на населението; освен това приканва държавите-членки да вземат предвид достъпа и процента на използване на техническите, социални, културни и транспортни инфраструктури при планирането и преустройството на проекти за жилищно настаняване и събирането на данни;

17. Подчертава, че като се има предвид принципът на субсидиарност, проблемите за жилищното настаняване, в качеството им на национален въпрос, следва да бъдат разглеждани основно на местно ниво и в тази връзка е уместно да се подпомогнат общините; вярва, че предоставянето на европейски насоки би съдействало за подобряване на възможностите за решаване на тези проблеми;

18. Счита, че, изправени пред сложността на факторите, които влияят върху жилищното настаняване, е необходимо да се приеме интегриран подход, който се вписва в принципите на субсидиарност и на близост и който би осигурил едновременното осъществяване на различни елементи, позволяващи да се подобри качеството на живот на всички смесените поколения и привлекателността както на градските, така и на селските райони;

19. Подчертава, че тъй като по-голяма част от социалните жилища се намират в не особено благоприятна среда за здравето и качеството им не позволява да се гарантират добри условия за живот, от това следва не само да се насърчава жилищното настаняване чрез дейности на развитие, финансирани от Европейския фонд за регионално развитие, но също така да се подобрява здравето и средата на живущите в социални жилища и следователно, качеството им на живот;

20. Счита също така, че такъв подход има повече шансове за успех, ако е осъществен от местните власти, които могат да осигурят обобщена концепция, оптимална координация на политиките и на осъществените инициативи в населените места и дългосрочно виждане за развитието им; следователно поощрява държавите-членки, в съответствие с член 11 на Регламент (ЕО) № 1083/2006 на Съвета от 11 юли 2006 г. относно определянето на общи разпоредби за Европейския регионален фонд, Европейския социален фонд и Кохезионния фонд, да присъединят градовете към програмирането и управлението на структурните фондове, предназначени за съвместно финансиране на избираемите градски дейности в рамките на действащите програми, като им делегират тяхното осъществяване;

21. Приканва държавите-членки и/или местните власти в тях да следят за това местните общности да пристъпят, на основание на препоръката на финландското председателство, озаглавено "здравето във всички политики", към оценка на въздействието върху здравето, която да позволи осъществяването на здравословна среда за хората в социално неравностойно положение, при изготвянето на програми в полза на жилищното настаняване, които се ползват от общностните субсидии;

22. Подчертава необходимостта от диалог и съгласуване между различните нива на местните, регионалните и правителствените власти, за да се гарантира последователността и социалната отговорност на действията на публичните власти, благодарение на хоризонталната координация (между всички общностни политики относно жилищното настаняване), вертикална (между участниците на различни нива — европейско, национално, местно, — които се занимават с жилищно настаняване) и смесена (между публичните власти, социално-икономическите участници и гражданското общество); изразява също пожелание за енергично участие от страна на живущите и техните организации, за да се стигне до общ избор по отношение на дейностите за съживяване; възстановяване, управление и опазване на градската среда;

23. Насърчава по-голямата координация на финансовите потоци и на политиките, които влияят върху жилищното настаняване, по-специално като се съблюдава допълняемостта на дейностите, подпомагани от ЕФРР, от финансовите инструменти JESSICA и JEREMIE, както и от Седмата рамкова програма за научни изследвания, технологично развитие и демонстрационни дейности и другите общностни, национални, регионални и местни инициативи в областта на жилищното настаняване и градското обновяване, по-специално за модернизирането и обновяването на жилищните сгради в историческите квартали на градовете;

24. Изразява надежда, че в контекста на преразглеждането на регламентите, които уреждат кохезионната политика, предвидено за 2009 г., ще бъде открита отново дискусията за енергоспестяване и опазване на околната среда, за увеличаване на достъпа на всички държави-членки до общностните фондове във връзка с обновяването на социалните жилища, което понастоящем е предвидено само в някои страни, като се има предвид, че нуждата от жилища е сериозна за цяла Европа, изисква ЕИБ и Комисията да приложат инициативата JESSICA при еднакви условия във всички страни, включително на жилищното настаняване в рамките на интегриран подход на развитие;

25. Насърчава заинтересованите държавите-членки да използват изцяло фондовете, които им се предоставят чрез ЕФРР в областта на жилищното настаняване;

26. Призовава Комисията, при извършването на контрол върху интервенциите на структурните фондове, да следи да бъде напълно приложен член 7, параграф 2 на Регламент (ЕО) № 1080/2006 във връзка с финансирането на жилищно строителство от европейските структурни фондове и за това, да бъдат предоставени подходящи жилища на социалните групи в неравностойно положение;

27. Потвърждава подкрепата си за засилване на партньорството между публичните власти, социално-икономическите участници и гражданското общество и подчертава значението, което биха могли да имат обществено-частните партньорства в модернизирането на жилищни сгради с готови конструкции и възстановяването на изоставените заводски сгради;

28. Подкрепя кампанията на Комисията в полза на устойчивата енергия, която има за цел да запознае европейските граждани с намаляването на потреблението ѝ от домакинствата; насърчава също Комисията да води широка информационна кампания в рамките на плана за действие за енергийна ефективност;

29. Приканва Комисията да подпомага разпространението на новите технологии и на по-ефикасни строителни продукти, които консумират по-малко енергия;

30. Приканва Комисията да даде ефективен ход на пилотната дейност в областта на социалните жилищни условия в рамките на програмата SAVE [8], за да се съдейства за разпространението на избрани образцови проекти в областта на енергийната ефективност;

31. Подчертава значението на обмена на добрите практики в областта на политиката на жилищно настаняване и насърчава Комисията да развива тематични мрежи за жилищно настаняване, подобни на тези, които са осъществени в рамките на програмата URBACT; в този контекст приема с интерес инициативата на Комисията "Регионите — участници в икономическата промяна" (COM(2006)0675) и очаква представянето на начините за осъществяване на тази инициатива;

32. Насърчава Комисията да създаде интернет страница на всички официални езеци на Съюза, която да бъде форум за сътрудничество и обмен на информация и на добри практики, по подобие на европейската мрежа за опознаване на градските политики (EUKN — Европейска мрежа за градско познание);

33. Приканва Комисията да подготви проучване, което да представи разпределението на компетенциите и на отговорностите на национално, регионално и местно ниво, както и правната рамка на жилищното настаняване във всички държави-членки; вярва, че то би позволило да се вземат съзнателни решения, както и да се определят възможните полета на действие на ЕС в полза на жилищното настаняване, за да се осигури една истинска добавена стойност на общностните мерки по отношение на националните, регионални и местни дейности; като се има предвид мисията от общ интерес на държавите-членки относно подходящото жилище, от добро качество и на достъпна цена;

34. Поддържа силно идеята за опростяване на бюрокрацията на всички нива, за да стане по-ефективно териториалното планиране и управление;

35. Подчертава значимостта на подготовка на местни оператори със специфична подготовка в областта на градското планиране, строителството, възстановяването, управлението и запазването на съществуващите сгради и приветства финансирането на дейностите на обучение в рамките на Европейския социален фонд (ЕСФ);

36. Подчертава колко е важно да се вземе под внимание въпросът за достъпа на хората с увреждания и възрастните хора до жилищното настаняване, обществените услуги и градския транспорт, както и предвиждането на площадки за игри и отдих за децата и младите хора, по време на определянето на политиките за териториално благоустройство, планирането на политиките и дейностите и тяхното осъществяване, от органите за териториално управление;

37. Насърчава ЕИБ и Комисията да осъществят, в рамките на JEREMIE и при взаимодействие с инициативата JESSICA, стратегия за стимулиране на възход на строителния сектор, най-вече в новите държави-членки, като това ще бъде структурна помощ за развитието на жилищното настаняване чрез мобилизиране на местните и регионални ресурси около градските проекти;

38. Насърчава националните, регионалните и местните власти да определят многообразието на положението в градовете и териториите в държавите-членки и да съставят и преразгледат политиките си за жилищно настаняване в съответствие с принципа за устойчивост;

39. Призовава националните, регионални и местни власти да се заемат незабавно с една от приоритетните цели в политиката за жилищно настаняване, а именно да се справят с проблема на хората без подслон;

40. Възлага на своя председател да изпрати настоящата резолюция на Съвета, Комисията, на правителствата на държавите-членки, на Комитета на регионите и на Европейския икономическия и социален комитет.

[1] Приети текстове, P6_TA(2006)0367.

[2] ОВ С 233 Е от 28.9.2006 г., стр. 127.

[3] ОВ С 73 от 6.3.2001 г., стр. 6.

[4] Регламент (ЕО) № 1080/2006 на Европейския парламент и на Съвета от 5 юли 2006 г. относно Европейския фонд за регионално развитие: Член 7, параграф 2 и съображения 5 и 6.

[5] Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.).

[6] Съвместни европейски ресурси за финансиране на микро-, малки и средни предприятия.

[7] Съвместна европейска помощ за устойчиви инвестиции в урбанизирани територии.

[8] SAVE — многогодишна програма, която има за цел да насърчава енергийната ефективност.

--------------------------------------------------